Նիկոլո Ամատի

Նիկոլո Ամատի կամ Նիկոլա Ամատի (, ), իտալացի վարպետ, երաժշտական գործիքներ ստեղծող, Ամատի գերդաստանի ներկայացուցիչ։ Բազմաթիվ աղեղնավոր գործիքների` ընդ որում նաև թավջութակների` ստեղծող։ Յակոբ Շտայների, Անտոնիո Ստրադիվարիի և Անդրեա Գվարներիի նման աղեղնավոր գործիքների ստեղծման հռչակավոր վարպետների ուսուցիչ։

Կենսագրություն 
Նիկոլո Ամատին ծնվել է 1596 թվականի դեկտեմբերի 3-ին Կրեմոնայում։ Նրա հայրը Ջիրոլամո (Իերոնիմ) Ամատին էր` ջութակային դպրոցի հիմնադիր Անդրեա Ամատիի որդին։ Նա, ինչպես նաև ամբողջ իր ընտանիքը, ապրել և աշխատել է Կրեմոնայում։ Նիկոլո Ամատին գերդաստանի առավել հայտնի ներկայացուցիչն է։
Ամատին կատարելիության է հասցրել իր նախորդների կողմից ստեղծած ջութակի տեսակը։ Խոշորացված ֆորմատի (364—365 մմ) որոշ ջութակներում` այսպես կոչված Grand Amati, նա հզորացրել է հնչեղությունը` պահպանելով տեմբրի մեղմությունն ու նրբությունը։

Ձևի նրբագեղությանը հանդերձ` նրա գործիքները թողնում են ավելի մոնումենտալ տպավորություն, քան իր նախորդների աշխատանքները։ Լաքը ոսկեդեղին է` թեթև շագանակագույն երանգով, երբեմն պատահում է նաև կարմիրը։ Գերազանց են նաև Նիկոլո Ամատիի թավջութակները։ Նրա կողմից ստեղծված ջութակներից և թավջութակներից պահպանվել են շատ քիչ` քսանից քիչ ավելի։

Վարպետի աշակերտներից մեկը նրա որդի Ջիրոլամո Ամատի 2-րդն էր (1649—1740): Սակայն նա չարդարացրեց հոր հույսերը, և նրա օրոք հռչակավոր դպրոցը փակվեց։

Նիկոլո Ամատին վախճանվեց 1684 թվականի օգոստոսի 12-ին Կրեմոնայում։

Կերպարը կինոյում 
 1987՝ «Այց Մինոտավրոսին» (ԽՍՀՄ)։ Նիկոլո Ամատիի դերում` Ռոստիսլավ Պլյատ։ 
 1988՝ «Ստրադիվարիուս» (Իտալիա)։ Նիկոլո Ամատիի դերում` Լեոպոլդո Տրիեստե։

Ծանոթագրություններ 

Դեկտեմբերի 3 ծնունդներ
1596 ծնունդներ
Երաժշտական գործիքների իտալացի վարպետներ